कुछ ऐसी लघुकथाएँ भी देखने को मिल रही हैं , जो व्यक्तिवादी एवं संकुचित दायरे में सिमटी हुई दिखाई देती हैं। ऐसी लघुकथाओं को देखकर ही कहा जाता है कि लघुकथा की सीमा बहुत छोटी है और यह हमारी जिंदगी की सच्चाई को पकड़ नहीं सकती। इस प्रकार की रचनाओं में लेखक व्यक्तिगत मधुर/कटु अनुभवों को लघुकथा के कलेवर में सायास एवं असहज रूप में प्रस्तुत कर देता है ; जो उसके लिए तो घटना से जुड़े होने के कारण महत्त्वपूर्ण हो सकती है, पर आम पाठक के लिए उद्देश्यहीन ,नीरस लघुकथा बन कर रह जाती है।